b'\n_START_ARTICLE_\nKnockout\n_START_PARAGRAPH_\nKnockout (KO) er en betegnelse, som bruges i flere kampsportsgrene, for eksempel boksning og K-1. KO er et slag eller spark, som medf\xc3\xb8rer, at modstanderen med umiddelbar virkning er ude af stand til at forts\xc3\xa6tte kampen._NEWLINE_En variant af KO er TKO. TKO eller "teknisk knockout" vil som regel sige, at en af ud\xc3\xb8verne m\xc3\xa5 tr\xc3\xa6kke sig fra en kamp p\xc3\xa5 grund af skader, som er tilf\xc3\xb8jet undervejs._NEWLINE_Afg\xc3\xb8relsen om at tr\xc3\xa6kke sig/ udg\xc3\xa5 af en kamp p\xc3\xa5hviler st\xc3\xa6vnearrang\xc3\xb8r, dommer, st\xc3\xa6vnel\xc3\xa6ge eller ud\xc3\xb8verens tr\xc3\xa6ner, hvis de anser det som farligt for deltagerens helbred at forts\xc3\xa6tte kampen.\n_START_SECTION_\nKnockout i boksning\n_START_PARAGRAPH_\nI amat\xc3\xb8rboksning defineres knockout at foreligge, hvis en bokser har v\xc3\xa6ret "nede" (dvs. ikke er i stand til at st\xc3\xa5 oprejst ved egen hj\xc3\xa6lp) og ikke er i stand til at genoptage boksningen efter 10 sekunder._NEWLINE_Stopper kamplederen kampen, uden at der foreligger knockout, anvendes begrebet RSC (Referee Stops Contest). RSC foreligger som RSC, RSCI, RSC-OS og RSC-H. Ved RSC stoppes kampen af kamplederen som f\xc3\xb8lge af, at den tabende bokser er udklasseret, modtager overdrevent mange slag eller ikke er i stand til at forts\xc3\xa6tte. Ved RSCI (RSC Injury) stoppes kampen som f\xc3\xb8lge af, at bokseren er skadet. Ved RSC-OS (RSC Outscored) stoppes kampen, hvis der er mere end 20 points forskel mellem bokserne (15 point i kvindekampe) f\xc3\xb8r sidste omgang. Ved RSC-H (RSC Head) stoppes kampen af kamplederen efter en bokser har modtaget adskillige h\xc3\xa5rde tr\xc3\xa6ffere til hovedet._NEWLINE_Definitionerne af knockout og RSC er fastsat af det internationale amat\xc3\xb8rbokseforbund, AIBA._NEWLINE_I professionel boksning er der ikke p\xc3\xa5 samme m\xc3\xa5de en generel definition af begrebet knockout, idet de enkelte lande og stater selv fasts\xc3\xa6tter reglerne for afvikling af boksekampe uden nogen n\xc3\xa6rmere koordination._NEWLINE_I en professionel boksekamp anses knockout normalt at foreligge, hvis en bokser, efter at have v\xc3\xa6ret nede, ikke er i stand til at forts\xc3\xa6tte efter kamplederen har talt til 10, eller denne vurderer det uforn\xc3\xb8dent at t\xc3\xa6lle over bokseren._NEWLINE_Teknisk knockout anses normalt at foreligge, hvis kamplederen stopper kampen uden at der foreligger knockout. Opgiver en bokser, scores kampen ofte som TKO eller som RTD (retired).\n_START_SECTION_\nKnockout i andre sammenh\xc3\xa6nge\n_START_PARAGRAPH_\nBegrebet "Knockout" benyttes ogs\xc3\xa5 i sportsturneringer, hvor en "knockout-runde" eller "knockout-fase" betegner det forhold, at vinderen af en kamp g\xc3\xa5r videre i turneringen, hvorimod taberen forlader turneringen. I fodbold benyttes denne turneringsform i pokalturneringer (eksempelvis ved Landspokalturneringen og FA Cup\'en) og i den sene fase af slutspillet om UEFA Champions League. De fleste tennis- og badmintonturneringer afvikles efter knockout-princippet.'